Rebak biak patut ngetanka adat, chara pengidup
TERIMA KASIH… Datuk Snowdan Lawan nyuaka chek agih perintah penyampau RM10,000 ngagai Chairman Kelab Gendang Pampat Bukit Begunan Sri Aman, Maraja Ngumbang maya pengerami bejadi Bazaar Gawai Dayak 2022 ba Bandar Simanggang kena Hari Dua ke udah. SIMANGGANG: Raban bansa Dayak dalam negeri tu lebih agi Iban patut nemu penyampau raban bansa diri ke enda berapa mayuh enti dibandingka enggau mayuh bengkah raban bansa bukai ba dunya tu. Sapit Menteri Dagang Temuai, Industri Kreatif enggau Performang Arts, Datuk Snowdan Lawan mansutka jaku munyi nya maya pengerami bejadi Bazaar Gawai Dayak 2022 kena Hari Dua ke udah. Ku iya, ba maya ke diatu semina bisi tiga juta aja raban bansa Dayak ba Sarawak lalu penyampau nya dipeda mimit amat enti dibandingka enggau penyampau raban bansa bukai ba dunya tu. “Semua penyampau Dayak nya bedau dipechahka ngagai mayuh bengkah etnik baka Iban, Bidayuh, Orang Ulu, Melanau enggau iya ke bukai ba nengeri tu. “Enti dibandingka enggau 24 juta raban bansa India, Melayu enggau China ba Semenanjung Malaysia, penyampau ke baka nya mimit amat sereta orang kitai patut berunding lebih dalam agi ari sukut ngetanka adat enggau chara pengidup diri empu,” ku iya. Enti nitihha fakor nya, iya ngarapka rebak biak raban bansa Dayak patut ngembuan runding sayauka adat enggau chara pengidup diri berengkah ari diatu sebedau laun. Ku Snowdan, rebak biak raban bansa Dayak patut muai runding malu dalam diri empu mantaika adat enggau chara pengidup nitihka chara ke patut. “Ambika chunto, rebak biak kitai patut ngena mayuh bengkah bansa ngepan asal diri maya nyereta pengerami ba menua luar tauka ngelakukka adat enggau chara pengidup ngena media sosial. “Nya kebuah beguna amat raban bansa Iban meseti enggau naka ulih ngetanka adat enggau main asal diri ngambika dikelala raban bansa bukai ba serata dunya jemah ila,” ku iya. Dulu ari tu Program Bazaar Gawai Dayak 2022 ke diatur ba belakang komplek Kunsil Pelilih Sri Aman (MDSA) nya udah berengkah kena 22 Mei sereta deka ditutup kena 29 Mei. Program nya diatur Kelab Gendang Pampat Bukit Begunan Sri Aman (KGPBBSA) lalu iya keterubah kala diatur kelab nya ba taun 2018. Sama bisi enggau maya pengerami nya Seketeri Politik Premier Sarawak Dato Sri Doris Sophia Brodi, Sapit Residen Bagi Menua Sri Aman Elvis Didit, Pemesai Pelilih Sri Aman Mohd Ashree Wee, Chairman KGPBBSA Maraja Ngumbang, bala pemesai opis perintah, bala tuai mensia mayuh enggau bala tuai raban bansa ba endur nya. Maya pengerami nya Snowdan mega nyuaka chek agih perintah penyampau  RM10,000 ngagai Chairman KGPBBSA kelimpah ari mayuh aktivti bukai dikena ngerami program nya. 
See author's posts
